รายงานประจำปี กรมทางหลวง 2566
2. การบูรณาการเพิ่มประสิทธิภาพและแก้ไขปัญหาจราจรบนทางหลวงทั่วประเทศ
ในปีงบประมาณ 2566 สำนักแผนงานได้ว่าจ้างบริษัทที่ปรึกษาดำเนินการศึกษา วางแผนเพื่อเพิ่มประสิทธิภาพและแก้ไขปัญหาจราจรบนโครงข่ายทางหลวงทั่วทั้งประเทศ ดังนี้
2.1 การศึกษาจัดทำแผนการพัฒนาและเพิ่มประสิทธิภาพทางหลวงสายหลักเพื่อแก้ไขปัญหาจราจรและยกระดับความปลอดภัย เป็นการพิจารณาปัญหาการจราจรบนโครงข่ายถนนลำดับขั้นที่ 1 และ 2 ซึ่งต้องครอบคลุมพื้นที่ศึกษาไม่น้อยกว่า 400 กิโลเมตรทั่วประเทศ โดยมีวัตถุประสงค์เพื่อลดจุดตัดของกระแสจราจร สามารถใช้ความเร็วในการเดินทางได้อย่างเหมาะสม คล่องตัว รวมทั้งแก้ไขปัญหาจราจรและยกระดับความปลอดภัย
ตัวอย่างรูปแบบทางแยกต่างระดับ(ทางลอด (Underpass))
ตัวอย่างรูปแบบทางแยกต่างระดับ (รูปแบบสะพานข้ามแยก (Overpass))
2.2 การศึกษาความเหมาะสมเบื้องต้นและจัดทำแผนการแก้ไขปัญหาจราจรบริเวณทางแยกขนาดใหญ่ในภูมิภาค โดยมีวัตถุประสงค์เพื่อให้ทราบรูปแบบการพัฒนาทางแยกที่ ซึ่งการพิจารณาปัญหาจุดตัดทางแยกของทางหลวงแผ่นดิน จะพิจารณาบนทางหลวงสายหลักที่เป็นโครงข่ายถนนลำดับขั้นที่ 1 และ 2 ซึ่งตัดกับทางหลวงและทางหลวงชนบท และจะต้องครอบคลุมพื้นที่ศึกษาไม่น้อยกว่า 30 แห่งทั่วประเทศ
รูปแบบการศึกษาและการวิเคราะห์ทางแยก
2.3 การศึกษาจัดทำแผนพัฒนาทางเลี่ยงเมืองเพื่อแก้ไขปัญหาจราจรบริเวณเขตเมืองในภูมิภาค เป็นการพิจารณาแก้ไขปัญหาการจราจรติดขัดบนโครงข่ายถนน ที่ไม่สามารถก่อสร้างเพิ่มช่องจราจรเพิ่มเติมได้ โดยมีวัตถุประสงค์เพื่อให้ทราบถึงหลักเกณฑ์ในการคัดเลือกพื้นที่โครงการที่เหมาะสมและมีศักยภาพ ซึ่งต้องครอบคลุม อย่างน้อย 50 พื้นที่ทั่วประเทศ
รูปแบบการพัฒนาทางเลี่ยงเมืองแนวใหม่
3. การศึกษาความเหมาะสมเบื้องต้น การพัฒนาระบบโครงข่ายทางหลวง เชื่อมต่อสถานีรถไฟทางคู่แนวใหม่ สายบ้านไผ่ - นครพนม
รถไฟทางคู่ สายบ้านไผ่ - นครพนม เป็นทางรถไฟสายใหม่ที่มีแนวเส้นทางตัดกับทางหลวงหลายสาย และจะก่อให้เกิดการพัฒนาเมืองตามแนวรถไฟที่เปลี่ยนแปลงไป โดยเฉพาะบริเวณรอบ ๆ สถานีรถไฟที่ตั้งขึ้นใหม่ ดังนั้น กรมทางหลวงจึงได้ดำเนินการศึกษาพัฒนาระบบโครงข่ายทางหลวงเชื่อมต่อรถไฟทางคู่ สายบ้านไผ่ - นครพนม เพื่อแก้ไขปัญหาการจราจรที่จะเกิดขึ้นและรองรับการพัฒนาเมืองตามแนวทางรถไฟในอนาคต โดยมีพื้นที่การศึกษาตามแนวโครงข่ายทางหลวงบริเวณรอบแนวเส้นทางรถไฟแนวใหม่ สายบ้านไผ่ - นครพนม ระยะทาง 354.783 กิโลเมตร ครอบคลุมพื้นที่ 6 จังหวัด ในภาคตะวันออกเฉียงเหนือ จุดเริ่มต้นโครงการที่ชุมทางบ้านหนองแวงไร่ จ.ขอนแก่น และสิ้นสุดโครงการที่สถานีสะพานมิตรภาพ 3 จ.นครพนม เมื่อโครงการแล้วเสร็จจะช่วยยกมาตรฐานการพัฒนาระบบเชื่อมต่อการคมนาคมขนส่งทางถนนกับทางรถไฟ (Connectivity) ให้มีความสมบูรณ์ รองรับผลกระทบทางด้านจราจรที่เกิดจากกิจกรรมของระบบคมนาคมขนส่งทางรถไฟ และการเจริญเติบโตของเมืองจากการพัฒนาระบบขนส่งทางรถไฟสายใหม่
4. การประเมินผลกระทบสิ่งแวดล้อม โครงการทางหลวงพิเศษระหว่างเมือง สายวงแหวนรอบนอก กทม. ด้านตะวันตก (บางขุนเทียน - บางปะอิน) รวมถนนเชื่อมต่อวงแหวนรอบนอก ด้านตะวันตกและด้านตะวันออก และทางขนานสะพานข้ามแม่น้ำเจ้าพระยา
กรมทางหลวงมีแผนงานที่จะพัฒนาถนนวงแหวนรอบนอกกรุงเทพมหานครด้านตะวันตก ช่วงบางขุนเทียนถึงบางปะอิน ให้เป็นทางหลวงพิเศษระหว่างเมือง แบบมีการควบคุมทางเข้า - ออกอย่างสมบูรณ์ เพื่อเชื่อมต่อกับถนนวงแหวนรอบนอกรุงเทพมหานครด้านตะวันออกและด้านใต้ ดังนั้น กรมทางหลวงจึงได้ว่าจ้างกลุ่มบริษัทที่ปรึกษาเพื่อดำเนินการประเมินผลกระทบสิ่งแวดล้อมโครงการทางหลวงพิเศษระหว่างเมือง สายวงแหวนรอบนอก กทม. ด้านตะวันตก (บางขุนเทียน - บางปะอิน) รวมถนนเชื่อมต่อวงแหวนรอบนอกด้านตะวันตกและด้านตะวันออก และทางขนานสะพานข้ามแม่น้ำเจ้าพระยา เพื่อให้การพัฒนาโครงการเกิดผลกระทบต่อทรัพยากรธรรมชาติและประชาชนที่อาศัยอยู่ในบริเวณพื้นที่โครงการน้อยที่สุด
58